บล.บัวหลวงทำใจเค้กไม่ถึงเป้ากดกำไรปีนี้
บล.บัวหลวง จำใจรับสภาพตลาดหุ้นไม่ดี มาร์เก็ตแชร์ไม่ถึงเป้าหมาย 5% ฉุดกำไรปีนี้หดกว่าปีก่อน
10 ส.ค. 2554

บล.บัวหลวง จำใจรับสภาพตลาดหุ้นไม่ดี มาร์เก็ตแชร์ไม่ถึงเป้าหมาย 5% ฉุดกำไรปีนี้หดกว่าปีก่อน 
นายพิเชษฐ สิทธิอำนวย กรรมการผู้อำนวยการ บริษัทหลักทรัพย์ (บล.) บัวหลวง (BLS) เปิดเผยว่า รายได้และกำไรสุทธิปี 2554 จะน้อยกว่าปีก่อนท่ี่มีรายได้ 1,644 ล้านบาท และกำไรสุทธิ 491 ล้านบาท เนื่องจากคาดว่าส่วนแบ่งตลาดจะไม่สามารถทำได้ตามเป้าหมายที่ 5% ได้ โดยลดเหลือ 4.31% เท่ากับปีก่อน 
นอกจากนี้ ภาวะตลาดหุ้นไม่โดดเด่นเหมือนปีก่อน และปริมาณการซื้อขายตลาดช่วง 2 เดือนที่ผ่านมาลดลงและผันผวนตามปัจจัยทั้งในประเทศและต่างประเทศ 
อย่างไรก็ตาม บล.บัวหลวง ได้นำธุรกิจวาณิชธนกิจมาชดเชยรายได้จากค่านายหน้าซื้อขายหลักทรัพย์ ทั้งงานเสนอขายหุ้นให้กับประชาชนครั้งแรก (ไอพีโอ) การซื้อขายใบสำคัญแสดงสิทธิอนุพันธ์ (DW) หรือที่ปรึกษาควบรวมกิจการ 
นายบรรณรงค์ พิชญากร กรรมการผู้จัดการกิจการค้าหลักทรัพย์ กล่าวว่า บริษัทพยายามเสนอโปรแกรมเพื่อใช้กลยุทธ์การลงทุนใหม่ๆ ให้ได้ทุกไตรมาส เพื่ออำนวยความสะดวกและสร้างทางเลือกให้ลูกค้าลงทุนได้ถูกจังหวะและบริหารความเสี่ยงได้มากขึ้น 
“เราต้องปรับกลยุทธ์ให้ลูกค้ามีกำไร เพื่อต้องการรักษาฐานลูกค้าให้ได้มากที่สุด รองรับการเปิดเสรีค่านายหน้าซื้อขายหลักทรัพย์ (คอมมิชชัน) ในปีหน้า โดยเฉพาะลูกค้ารายบุคคลที่มีมากถึง 60% และสถาบัน 40% จากจำนวนบัญชีที่มีทั้งหมด 3 หมื่นบัญชี และมีการซื้อขายสม่ำเสมอ 30%” นายบรรณรงค์ กล่าว 
วันที่ 12 ก.ค.ที่ผ่านมา บล.บัวหลวง เพิ่งเปิดตัวโปรแกรมซื้อขายแบบอัตโนมัติ Bualuang iProgram Trade ให้กับลูกค้ารายบุคคล เพื่อช่วยให้ลูกค้ามีทางเลือกในการซื้อขายที่แม่นยำในกลยุทธ์การลงทุนมากที่สุด ซึ่งถือเป็นโบรกเกอร์แรกที่ทำโปรแกรมและกลยุทธ์การตลาดนี้ให้กับลูกค้ารายบุคคล เบื้องต้นทำโปรแกรมเฉพาะการซื้อขายหุ้น ต่อไปจะพัฒนาในสินค้าอื่นด้วย 
“โปรแกรมนี้เน้นใช้กับลูกค้าบุคคลรายใหญ่ที่เน้นลงทุนด้านเทคนิค เหมือนเป็นการเจาะตลาดเฉพาะ เพราะโปรแกรมนี้จะมีทีมที่ปรึกษาการลงทุนคอยให้คำแนะนำและให้โปรแกรมคอยตรวจสอบการลงทุนตามกลยุทธ์ที่ลูกค้าได้เลือกไว้ พร้อมกับช่วยลดการทำงานของเจ้าหน้าที่การตลาดได้ด้วย” 
สำหรับลูกค้า บล.บัวหลวง ที่ใช้โปรแกรมนี้ ต้องเสียค่าคอมมิชชันเพิ่ม แต่มั่นใจว่าลูกค้าพร้อมจ่ายเพิ่ม ซึ่งตอนนี้ได้รับการตอบรับที่ดีจากลูกค้าเดิมมาก โดยมีบางรายให้ช่วยใช้โปรแกรมนี้บริหารสินทรัพย์ที่มีทั้งหมด 100 ล้านบาท ขณะที่ก็มีลูกค้าใหม่ที่ตั้งใจมาใช้โปรแกรมนี้ดูแลพอร์ตโดยตรง และอนาคตเตรียมพัฒนา IExcel ที่เป็นโปรแกรมให้ลูกค้ารายบุคคลสำหรับวางกลยุทธ์ สามารถซื้อขายได้โดยอัตโนมัติด้วย